钦定古今图书集成/明伦汇编/家范典/第047卷 > 《嫡子众子为庶母服议》明·原子
## 钦定古今图书集成/明伦汇编/家范典/第047卷 > 《嫡子众子为庶母服议》明·原子

或问：《大明令》与《集礼》皆曰“为庶母缌。”独《孝慈录》则曰：
“嫡子众子与其妻为夫之庶母，各杖期。”夫三书皆时，
王制也。其言轻重不相侔，使今人有妾母之丧服，将
焉适从耶？原子曰：士为妾母缌，古礼也。古者大夫以
上为庶母无服，庶人无妾，故无其制。今庶人既得立
妾，则其服必同于士。然《孝慈录》载诸杖期之条，何也？
“以父妾母之名也。妾为夫之嫡子，为祖后者齐衰三年，为众子期，而子乃报之，缌不已为薄乎！且庶母之
子，为己之昆弟，则相为服期。今也于其母则缌，于其
子则期，子母之间，轻重顿殊，求之礼情，深非至理。故
子之服妾母，当以《孝慈录》为准。”曰：“然则服缌之制可
废乎？”曰：“何可废也？众子为妾母杖期”，不以父存没得
为之服也。若长子为父后，为宗庙主，夫丧则不祭，乃
以父妾之贱而废尊者之祭，可乎？《礼》，为父后者为出
母无服，为不祭故也。母子至亲，尚不敢以私废祭，况
父妾乎？则长子为父后者，决无服妾母杖期之理也。
夫庶子为父后，犹为其生母缌？以此明之，则嫡子之
不为妾母期可知也。“若父在服之可也，谓己未代父
祭也。”“然则为父后者服之何如？”曰：“‘《礼》，君子子为庶母，
慈己者小功’。郑元曰：‘此大夫公子嫡妻之子也。言君
子子，则父在也。父在，故以慈己加小功。父卒则缌。今
长子为父后，独不可以此礼相准乎？是故父在与众
子同服期，父没则缌，此礼义之至中者也。亦于时王
之制’”，得相发明矣。